**Národná rada Slovenskej republiky**

**VIII. volebné obdobie**

 Číslo: CRD-963/2022

**975a**

**S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 251/2012 Z. z. o energetike a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony **(tlač 975)** v druhom čítaní

 Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona, ktorým sa mení a dopĺňa zákon č. 251/2012 Z. z. o energetike a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony **(tlač 975)** (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením č. 1420 zo 4. mája 2022 pridelila predmetný návrh zákona na prerokovanie týmto výborom:

 Ústavnoprávnemu výboru Národnej rady Slovenskej republiky a

 Výboru Národnej rady Slovenskej republiky pre hospodárske záležitosti.

 Určila zároveň Výbor Národnej rady Slovenskej republiky pre hospodárske záležitosti ako gestorský výbor a lehoty na prerokovanie predmetného vládneho návrhu zákona v druhom čítaní vo výboroch.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

Ústavnoprávny výbor Národnej rady Slovenskej republiky uznesením č. 530 z 9. júna 2022

Výbor Národnej rady Slovenskej republiky pre hospodárske záležitosti uznesením č. 311 z 13. júna 2022

**IV.**

Z uznesení výborov Národnej rady Slovenskej republiky uvedených pod bodom III tejto správy vyplývajú **nasledujúce** pozmeňujúce a doplňujúce návrhy:

V čl. I v 58. bode v § 12 ods. 2 v písmene j) sa na konci dopĺňa slovo „alebo“.

Alternatívy sa vyjadrujú vylučovacou spojkou „alebo“ v zmysle Legislatívnych pravidiel tvorby zákonov, Príloha č. 2 bod 5.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 58 v § 12 ods. 3 sa za slovo „osvedčenia“ vkladajú slová „na výstavbu energetického zariadenia“.

Ide o legislatívno-technickú úpravu, ktorou sa v súlade s čl. 4 ods. 2 Legislatívnych pravidiel tvorby zákonov spresňuje navrhovaný právny text s nadpisom k § 12 a odsekom 2 („Stavať energetické zariadenie možno iba na základe osvedčenia na výstavbu energetického zariadenia.“).

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 58 v § 12 ods. 7 sa slová „žiadateľa pri energetickom zariadení“ nahrádzajú slovami „o vydanie osvedčenia na výstavbu energetického zariadenia“ a za slovo „spôsobilosti“ sa vkladá slovo „žiadateľa“.

Ide o legislatívno-technickú úpravu, ktorou sa v súlade s čl. 4 ods. 2 Legislatívnych pravidiel tvorby zákonov terminologicky spresňuje navrhovaný právny text.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

V čl. I v 58. bode v § 12 ods. 12 sa na konci bodka nahrádza čiarkou a pripájajú sa tieto slová „alebo zamietnutím žiadosti o vydanie osvedčenia.“.

V nadväznosti na navrhované ustanovenie v čl. I v 227. bode v § 96h ods. 2, kde sa ustanovuje strata platnosti stanoviska k výstavbe energetického zariadenia buď zastavením konania o vydanie osvedčenia, alebo zamietnutím žiadosti o vydanie osvedčenia, je potrebné takto doplniť aj ustanovenie v čl. I v 58. bode § 12 ods. 12.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 79 v § 21 ods. 12 sa slová „Ak je Slovenská republika požiadaná“ sa nahrádzajú slovami „Ak členský štát požiadal Slovenskú republiku“.

Ide o legislatívno-technickú úpravu, ktorou sa terminologicky spresňuje navrhovaný právny text v súlade s čl. 13 nariadenia Európskeho parlamentu a Rady (EÚ) 2017/1938 o opatreniach na zaistenie bezpečnosti dodávok plynu a o zrušení nariadenia (EÚ) č. 994/2010 („*Ak členský štát požiadal o uplatnenie solidárneho opatrenia podľa tohto článku*“); podľa čl. 4 ods. 2 Legislatívnych pravidiel tvorby zákonov „*zákon musí byť terminologicky presný“.*

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 90 v § 26 ods. 1 sa slová „spôsobom určenia alebo výpočtu ceny“ nahrádzajú slovami „určením ceny alebo spôsobom výpočtu výšky ceny“.

Ide o legislatívno-technickú úpravu, ktorou sa v súlade s čl. 4 ods. 2 Legislatívnych pravidiel tvorby zákonov terminologicky spresňuje navrhovaný právny text.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 124 v § 35 ods. 1 písm. k), bode 137 v § 40 ods. 11 v prvej vete a v bode 191 v § 76 ods. 10 v poslednej vete sa za slovo „inštalovaného“ vkladá slovo „určeného“.

Ide o legislatívno-technickú úpravu, ktorou sa navrhovaný právny text v súlade s čl. 4 ods. 2 Legislatívnych pravidiel tvorby zákonov terminologicky zosúlaďuje: s terminológiu („*určené meradlo*“) používanou v predloženej novele zákona, napr. § 35 ods. 1 písm. k) a písm. l), § 35 ods. 3 písm. b), v § 76 ods. 10 a pojmovo s § 2 písm.h) zákona č. 157/2018 Z. z. o metrológii a o zmene a doplnení niektorých zákonov.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

V čl. I bode 125 v § 35a ods. 9 v prvej vete sa slová „na neho“ nahrádzajú slovom „naň“.

Ide o gramatickú úpravu, ktorou sa zosúlaďuje gramatický rod a pád podstatného mena.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

V čl. I v 137. bode v § 40 ods. 10 druhej vete sa slová „pri výmene určeného koncovému odberateľovi“ nahrádzajú slovami „pri výmene určeného meradla koncovému odberateľovi“.

Legislatívno-technická úprava, ktorou sa spresňuje text ustanovenia.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

V čl. I v 140. bode v § 43 ods. 15 sa slová „vykoná alebo dá vykonať“ nahrádzajú slovami „zriadil, vysadil, vykonal, dal zriadiť, dal vysadiť alebo dal vykonať“, slovo „vykonal“ sa nahrádza slovami „zriadil, vysadil alebo vykonal“ a slovo „vykonané“ sa nahrádza slovami „zriadené, vysadené alebo vykonané“.

V súvislosti so stavbami, konštrukciami a skládkami zákon nepoužíva pojem „vykonanie“, ale „zriadenie“ a to tak v platnom znení v § 43 ods. 4 písm. a), ako aj v tomto návrhu v čl. I v 140. bode v § 43 ods. 14. Pojem „vykoná“ sa vzťahuje len k prácam a činnostiam.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

V čl. I bode 201 v § 88 ods. 12 sa slovo „údajov.“ nahrádza slovami „údajov.55ab)“.

Ide o legislatívno-technickú úpravu, ktorou sa v navrhovanom ustanovení, ktoré upravuje povinnosť ministerstva zohľadniť požiadavky na zabezpečenie kybernetickej bezpečnosti a ochrany údajov, dopĺňa odkaz 55ab ) na nariadenie (EÚ) 2016/679, zákon č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov, zákon č. 69/2018 Z. z. o kybernetickej bezpečnosti a o zmene a doplnení niektorých zákonov v znení neskorších predpisov; odkaz 55ab) vrátane poznámky pod čiarou je už zavedený v čl. I bode 107, § 28 ods. 3 písm. ag) novely zákona.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

V čl. I v 227. bode v § 96h ods. 5 sa slová „do 12 mesiacov“ nahrádzajú slovami „do 1. októbra 2023“.

Precizuje sa časová lehota na vypracovanie analýzy ekonomických prínosov.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

V čl. III, bode 4 v § 4 ods. 6 písm. a) sa slová „trhu s plynom“ nahrádzajú slovami „vnútorného trhu s plynom“.

Ide o legislatívno-technickú úpravu, ktorou sa v súlade s čl. 4 ods. 2 Legislatívnych pravidiel tvorby zákonov terminologicky spresňuje, keďže navrhované ustanovenie sa vzťahuje nielen na vnútorný trh s elektrinou, ale rovnako aj na vnútorný trh s plynom, v rámci vnútorného trhu Európskej únie.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

V čl. III bode 56 v poznámke pod čiarou k odkazu 54 sa vypúšťajú slová: „Nariadenie (EÚ) 2019/942.“.

Ide o legislatívno-technickú úpravu, ktorou sa vypúšťa odkaz na nariadenie Európskeho parlamentu a Rady (EÚ) 2019/942 z 5. júna 2019, ktorým sa zriaďuje Agentúra Európskej únie pre spoluprácu regulačných orgánov (ACER) v oblasti energetiky, keďže uvedené nariadenie neupravuje povinnosti vo vzťahu k účastníkom trhu; upravuje právomoci a zodpovednosť agentúry ACER, napr. v čl. 40.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

Gestorský výbor odporúča hlasovať o bodoch **1 až 14 spoločne** s odporúčaním **s c h v á l i ť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona, ktorým sa mení a dopĺňa zákon č. 251/2012 Z. z. o energetike a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony **(tlač 975)**

**s c h v á l i ť** vznení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť.

 Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 320 zo 14. júna 2022.

Týmto uznesením výbor zároveň poveril spoločného spravodajcu **Radovana Kazdu** predložiť návrhy v zmysle príslušných ustanovení rokovacieho poriadku Národnej rady Slovenskej republiky.

Bratislava 14. júna 2022

Peter **K r e m s k ý**, v.r.

predseda Výboru NR SR

pre hospodárske záležitosti